PÄÄESIKUNTA	LAUSUNTO	1 (1)
Oikeudellinen osasto

Helsinki	5.9.2005	67/3.1/D/I 

Oikeusministeriö

OM:n ak 24/41/2004 ja 38/41/2002, 22.6.2005

oikeudenkäynnin julkisuus

Oikeusministeriö on viiteasiakirjalla pyytänyt pääesikunnalta lausuntoa oikeudenkäynnin julkisuuslainsääntelyä valmistelleiden oikeusministeriön työryhmien mietinnöistä (Oikeudenkäynnin julkisuus yleisissä tuomioistuimissa. Työryhmämietintö 2005:7 ja Oikeudenkäynnin julkisuus hallintotuomioistuimissa. Työryhmämietintö 2005:6). 

Pääesikunnan lausunto on valmisteltu oikeudellisella osastolla. Oikeudellinen osasto on saanut asiassa lausunnon läntisen, pohjoisen ja itäisen maanpuolustusalueen esikunnilta sekä merivoimien ja ilmavoimien esikunnilta.

1.	Oikeudenkäynnin julkisuus yleisissä tuomioistuimissa

Yleisissä tuomioistuimissa esitetään harvoin puolustusvoimien salassa pidettäväksi säädettyjä asiakirjoja taikka on muutoin tarvetta käsitellä maanpuolustuksen edun vuoksi salassa pidettäväksi säädettyä tietoa. Pääesikunta kiinnittää kuitenkin huomiota seuraaviin seikkoihin.

1.1	Salassa pidettävä oikeudenkäyntiasiakirja (7 §) ja suljettu käsittely (14 §)

Ehdotuksen 7 §:n 1 momentin 1 kohdan mukaan oikeudenkäyntiasiakirja on pidettävä salassa siltä osin kuin se sisältää tietoja, joiden julkiseksi tuleminen todennäköisesti vaarantaisi valtion ulkoista turvallisuutta taikka aiheuttaisi merkittävää vahinkoa tai haittaa Suomen kansainvälisille suhteille tai edellytyksille toimia kansainvälisessä yhteistyössä. Vastaavasti ehdotuksen 14 §:n 1 momentin 1 kohdan mukaan tuomioistuin voi asiaan osallisen pyynnöstä tai erityisestä syystä muutoinkin päättää, että suullinen käsittely toimitetaan kokonaan tai tarpeellisin osin yleisön läsnä olematta, jos asian julkinen käsittely todennäköisesti vaarantaisi valtion ulkoista turvallisuutta taikka aiheuttaisi merkittävää vahinkoa tai haittaa Suomen kansainvälisille suhteille tai edellytyksille toimia kansainvälisessä yhteistyössä.

Ensimmäisen säännöksen perusteluissa todetaan, että säännöksellä turvataan samoja etuja kuin julkisuuslain 24 §:n 1 momentin 1 ja 2 kohdan salassapitosäännöksillä. Pääesikunnan käsityksen mukaan perusteluissa tulisi mainita myös julkisuuslain 24 §:n 1 momentin 10 kohta, jossa säädetään maanpuolustuksen edun vuoksi salassa pidettävistä asiakirjoista. Puolustusvoimat on valtion ulkoisesta turvallisuudesta vastaava viranomainen. Pääesikunnan käsityksen mukaan julkisuuslain 24 §:n 1 momentin 10 kohdan nojalla salassa pidettävät asiakirjat lukeutuvat siten asiakirjoihin, jotka 7 §:n 1 momentin 1 kohdan nojalla voivat oikeudenkäyntiasiakirjoina olla valtion ulkoista turvallisuutta koskevina salassa pidettäviä.

Jälkimmäisen säännöksen perusteluissa todetaankin, että kohdalla tarkoitetaan nimenomaisesti valtion ulkoista turvallisuutta, eikä yleistä järjestystä tai valtion sisäistä turvallisuutta, josta vastaa poliisi. Samalla todetaan, että ehdotettu suljetun käsittelyn edellytys vastaisi sitä, mitä ehdotetaan 7 §:n 1 momentin 1 kohdassa oikeudenkäyntiasiakirjojen salassapidoksi, joten riittää, että edellä mainittu lisäys tehtäisiin 7 §:n perusteluihin.

1.2 Salassapitoaika (10 §)

Ehdotetussa 10 §:ssä säädetään edellä mainittujen 7 §:n 1 momentin 1 kohdassa salassa pidettäväksi säädettyjen oikeudenkäyntiasiakirjojen salassapitoajaksi 25 vuotta. Perusteluissa perustellaan 25 vuoden määräaikaa sillä, että tämän määräajan piiriin tulevia oikeudenkäyntiasiakirjoja ei ole tarvetta suojata ajallisesti tuomioistuimissa pidempään kuin muissa viranomaisissa, millä viitataan julkisuuslain 31 §:ssä säädettyyn 25 vuoden yleisen salassapitoaikaan.  Kyseistä säännöstä on kuitenkin muutettu 1.10.2005 voimaan tulevalla lainmuutoksella (495/2005). 

Uudessa 3 momentissa säädetään seuraavasti: ”Asiakirja, joka sisältää kansainvälisistä tietoturvallisuusvelvoitteista annetun lain mukaan turvallisuusluokiteltua tietoa, tai tietoa sellaisesta kiinteistöstä, rakennuksesta, rakennelmasta, järjestelmästä, laiteesta tai menetelmästä, joka on käytössä 2 momentissa tarkoitetun 25 vuoden määräajan jälkeenkin, samoin kuin sellainen maanpuolustusta tai väestönsuojelua tai poikkeusoloihin varautumista varten laadittu suunnitelma ja arvio, jonka tietoja sisältyy voimassa olevaan vastaavaan suunnitelmaan, on kuitenkin pidettävä salassa 1 momentissa tarkoitetun ajan jälkeenkin, jos tiedon antaminen asiakirjasta aiheuttaisi edelleen tämän lain 24 §:n 1 momentin 2, 7 ja 8 tai 10 kohdassa tarkoitetun seurauksen. Tällaiset asiakirjat tulevat julkisiksi, kun kiinteistöä, rakennelmaa tai laitetta ei enää käytetä sellaiseen käyttötarkoitukseen, jonka johdosta asiakirjat ovat olleet salassa pidettäviä, taikka kun tiedot eivät enää sisälly voimassa olevaan suunnitelmaan taikka kun turvallisuusluokitus on kumottu.”

Vaikka ehdotetun säännöksen 4 momentissa mahdollistetaan 25 vuoden määräajan pidentäminen, pääesikunta esittää harkittavaksi, että edellä mainittu lainmuutos otettaisiin huomioon ehdotetussa 10 §:ssä. Perusteluiden osalta pääesikunta viittaa kyseisen muutoksen hallituksen esityksessä (HE 20/2005) esitettyyn.

2. Oikeudenkäynnin julkisuus hallintotuomioistuimissa

Pääesikunta pitää hyvänä, että ehdotuksen 6 §:n 2 momentin mukaan asianosaisella ei ole oikeutta saada tietoa sen asiakirjan salassa pidettävistä osista, jonka julkisuuden määräytymisestä oikeudenkäynnissä on kyse.

Mietinnössä 2005:6 ehdotetaan muutettavaksi julkisuuslain 24 §:n 1 momentin 3 kohtaa mietinnöstä tarkemmin ilmenevin tavoin. Pääesikunta esittää harkittavaksi, että samassa yhteydessä kohtaa tarkennettaisiin myös muilta osin. Sotilaiden tekemistä rikoksista osa voidaan sotilaskurinpitolain (331/1983) nojalla ratkaista lopullisesti kurinpitomenettelyssä ilman, että asia saatetaan syyttäjälle taikka tuomioistuimeen. Edellä mainitussa säännöksessä tätä mahdollisuutta ei ole otettu huomioon. Puolustusvoimissa kyseistä säännöstä on tulkittu siten, että julkisuuslain 24 §:n 1 momentin 3 kohdan mukainen salassapitoperuste päättyy, kun asia on kurinpitomenettelyssä käsitelty loppuun, mutta olisi perusteltua säätää asiasta suoraan laissa. 

Asessori
OTK	Teemu Penttilä

Sotilaslakimies
VT	Christel Hägglund

LIITTEET	

JAKELU

TIEDOKSI		LMpaE
	IMpaE
	PMpaE
	MerivE
	IlmavE
	PEhenk-os
	PEop-os
	PElääkh-os
	PEtutk-os
	PEturv-os
	PLMhalpol-os